Bendeverkragting: Man sterk aan | Maroela Media
Die slagoffer se stiefbroer, wie se naam weerhou word om die slagoffer se identiteit te beskerm, het Maandag aan Maroela Media gesê dit gaan beter met sy broer. “Hy het nog baie pyn en hy is baie skaam oor wat gebeur het. Ons het gister vir hom gaan kuier en hom moed ingepraat,” het hy gesê.
Volgens sy broer is hy vir ŉ ruk lank afgeboek om aan te sterk en rus hy baie.
Kapt. Amanda Funani, ŉ woordvoerder van die Noordwes-polisie, het Maandag gesê niemand is nog in verband met die voorval in hegtenis geneem nie.
“Die ondersoek duur voort. Die polisie versoek enigiemand met meer inligting om na vore te kom. Enigiemand wat dalk die voorval aanskou het of wat die voertuig kan identifiseer, moet die Mooinooi-polisiestasie skakel by 014 574 3222,” het Funani gesê.
Maroela Media het Saterdag berig die slagoffer is bedwelm en verkrag nadat die groep mans hom wou beroof, maar hy nie geld gehad het nie. Hulle het ŉ sak oor sy kop getrek en hom glo om die beurt verkrag.